Runde fyrstasjon ligger på Runde vest for Ålesund. Fyrstasjonen ble opprettet i 1767 og er et kystfyr. Fyrstasjonen har en lang historie med mange utviklingstrinn. I 1826 ble fyret ombygd til et lukket kullblussfyr, som i 1858 ble erstattet av et høyt støpejernstårn. Kullblussfyret ble slukket som det sannsynligvis nest siste i Europa før Villa finstasjon i Nord-Trøndelag. I 1910 ble det satt opp en større lykt på støpejernstårnet, og øverste delen av tårnet ble flyttet til Sklinna fyrstasjon i Nord- Trøndelag. I 1935 ble kullblussfyret sprengt vekk slik at nåværende betongtårn kunne bygges på samme sted. Lykten fra støpejernstårnet ble flyttet over på betongtårnet. Nederste del av støpejernstårnet er bevart. Boliger og uthus ligger samlet et stykke nedenfor fyrbygningen. Oljebod og tidligere smie ligger ved veien ned mot landingen. Landingsforholdene er vanskelige. Et naust er under oppføring etter at fyrstasjonens to naust ble tatt av storm vinteren 1998. Fyrstasjonen ligger i nærheten av Rundebranden.
Innenfor fredningsområdet er det foruten bygningene kulturminner som murte steingjerder rundt hagen, flaggstang og oppmurt gangvei med rødmalt stangjernsrekkverk mellom fyret og bolighusene. Runde fyrstasjon ligger i et område som er avsatt til LNF-område og innenfor Runde naturreservat som er fredet etter lov om naturvern.
Fyrstasjonen er bemannet.
15 (Fredning av bygninger, anlegg m.v. fra nyere tid)